Správa so zahraničnej pracovnej cesty

1.Účastník ZPC:

Titul, meno a priezvisko:	RNDr. Mária Slugeňová, CSc.	
Pracovisko:	Sekretariát Akreditačnej komisie (SAK) 
MŠVVaŠ SR, Stromová 1, 813 30 Bratislava 	
Pracovné zaradenie:	hlavný radca	
Znalosť jazykov:	AJ, RJ	
Ďalší účastník:	prof. PhDr. Milan Pol, CSc. 
člen Akreditačnej komisie poradného orgánu vlády SR (AK SR) 	
2.Zahraničná pracovná cesta:
Štát:	Írsko 	
Mesto:	Dublin	
Vykonaná v dňoch:	2.–5. marca 2014	
Účel cesty:	Pracovná návšteva a rokovania v írskej akreditačnej agentúre „Quality and Qualification Ireland“ (QQI)	
Spôsob financovania:	Pobytové a cestovné náklady hradí MŠVVaŠ SR (68AA)	
3.Rámcový program pobytu:
2.3.2014	Odchod z Bratislavy na letisko Schwechat, odlet z Viedne do Dublinu	
3.- 4.3.2014
5.3.2014
	Rokovania na QQI  
odlet z Dublinu na letisko Schwechat, príchod do Bratislavy
	
4.Stručný priebeh ZPC
ZPC sa uskutočnila na základe iniciatívy AK SR a jej predsedu Ľ. Fišeru s cieľom oboznámenia sa s činnosťou QQI a nadviazania spolupráce v oblasti zabezpečenia kvality VŠ vzdelávania s touto agentúrou.
V írskom vysokoškolskom prostredí je nastavený ucelený systém zabezpečenia kvality vysokoškolského vzdelávania odlišný od slovenského modelu. Napriek tomu, že tento systém sa úspešne uplatňuje vo vysokoškolskom prostredí Írska už dlhšie obdobie, v súčasnosti prebieha na rôznych úrovniach reforma zavedených postupov, ktorá má do budúcnosti viesť k zvýšeniu kvality vzdelávania a to v súlade s trendmi a požiadavkami EÚ. Počas návštevy QQI, ktorá bola zameraná aj na bližšie oboznámenie sa s týmito trendmi a víziami, sa uskutočnili rokovania s nasledujúcimi predstaviteľmi QQI a vybranými vysokoškolskými inštitúciami so sídlom v Dubline:

Padraig WALSH – výkonný riaditeľ QQI a prezident ENQA
Predstavil QQI, ktorá vnikla v novembri 2012 ako nová integrovaná agentúra, ktorá z úsporných dôvodov zlúčením nahradila predchádzajúce agentúry FETA (Further Education and training Awards), HETAC (Higher Education and Training Aeards Council), NQAI (National Qualification Authority of Ireland a IUQB( Irish Universities Quality Boardu). 
Postavenie a činnosť QQI vyplýva zo Zákona o zabezpečení kvalifikácií a kvality (http://www.oireachtas.ie/documents/bills28/acts/2012/a2812.pdf), na základe ktorého agentúra zabezpečuje okrem iného aj :
•	dodržovanie a rozvoj Národného kvalifikačného rámca (National Framework of Qualification –NFQ)
•	poradenstvo ministrovi školstva v oblasti národnej politiky zabezpečovania kvality vo vzdelávaní
•	monitorovanie a hodnotenie efektivity postupov zabezpečovania kvality poskytovateľmi vzdelávania
•	schvaľovanie vzdelávacích programov, posudzovanie a kontrolu už schválených programov
•	udeľovanie oprávnení poskytovateľom vysokoškolského a celoživotného vzdelávania. 
Od svojho založenia QQI pokračuje a rozvíja služby v oblasti zabezpečenia kvality aj tým, že v máji 2013 spustila Program všeobecnej stratégie rozvoja prostredníctvom viacerých verejných aktivít a rozsiahlych konzultácií. 
Na čele QQI je Rada, zložená z 10 členov, ktorých vymenúva minister. Výkonného riaditeľa vymenuje Rada QQI so súhlasom ministra. QQI má v súčasnosti 80 zamestnancov v stálom pracovnom pomere a 10 externých pracovníkov pre IT. Počet pracovníkov QQI, tak ako vo všetkých verejných inštitúciách v Írsku, je centrálne regulovaný opatrením zavedeným po kríze na konci prvej dekády tohto storočia a doteraz stále uplatňovaným. 
V írskom vysokoškolskom prostredí  sa uskutočňuje v súlade s európskymi  smernicami hodnotenie kvality v dvoch líniách :
1.	sebahodnotenie VŠ - pri ktorom školy každoročne uskutočňujú akreditáciu svojich programov (self-accreditation), v niektorých prípadoch aj v spolupráci s profesijnými organizáciami (Medical, Pharmacy, Nursing, Architecture Board a pod.)
2.	inštitucionálne externé hodnotenie v 4 - 5 ročných cykloch, ktoré zabezpečuje QQI.
Rokovanie ďalej sa týkalo problematiky medzinárodného rozmeru QA, vzťahu k ENQA, ako aj nepotvrdeného plnohodnotného členstva AK SR v ENQA. P. Walsh nás informoval o tom, že s hodnotením AK SR panelom ENQA a jeho výsledkami je oboznámený, pričom skonštatoval, že viaceré európske krajiny majú problém s niektorými ESG kritériami, nielen Slovensko. Ide najmä o kritérium nezávislosti, ktoré je pre ENQA kľúčové a kde majú problém aj také krajiny ako  Švédsko, Švajčiarsko, Španielsko, Maďarsko, Rusko a ďalšie. Z pohľadu ENQA podmienka nezávislosti (inštitucionálnej ako aj finančnej) je zakotvená ešte dôraznejšie aj v pripravovaných revidovaných kritériách ESG. Každá krajina, ktorá sa pripojí k iniciatívam v rámci európskeho procesu zabezpečenia kvality na najvyššej politickej úrovni, musí aj v praxi dodržovať a plniť smernice vypracované príslušnými autoritami na tento účel.
       
Colette HARRISON – manažérka QQI 
Informovala o systéme tzv. „master panelu“ (panel odborníkov), ktorý pozostáva z cca 600 expertov, ktorí sú k dispozícii pri zostavovaní hodnotiacich panelov QQI. Ide o zástupcov z vysokoškolských inštitúcií z Írska a zo zahraničia ako aj zainteresovaných subjektov (stakeholders). QQI je s nimi v kontakte aj formou on-line vzdelávania, ktoré prebieha  a je pre všetkých členov jednotné. Aktuálne QQI rozbieha projekt, ktorý má zistiť efektivitu takéhoto vzdelávania, nakoľko prax ukazuje, že v mnohých prípadoch je neúčinné. Taktiež do budúcnosti QQI plánuje znížiť počet expertov v master paneli zo 600 na 300. Experti z Írska, na rozdiel od zahraničných expertov a stakeholderov, za prácu v paneloch honorár nedostávajú. Je to v súlade s rozhodnutím írskej vlády, podľa ktorého práca vykonávaná vo verejnom sektore sa platí iba  raz, ďalšie úväzky/dohody pre verejný sektor sa vykonávajú „pro bono“. V Írsku je v súčasnosti schválených  okolo 15.000 programov na vysokoškolských inštitúciách, ktorých počet však ministerstvo školstva plánuje v budúcnosti prehodnotiť a ich počet znížiť. 
Počas procesu hodnotenia sa QQI snaží čo najviac eliminovať možnosť konfliktu záujmov tým, že ešte pred samotným hodnotením si poskytnú navzájom QQI ako aj hodnotiaci subjekt zloženie expertných panelov.
Čo sa týka vzťahu QQI a ministerstva školstva, má QQI autonómne postavenie nezávislé od ministerstva (hore uvedený zákon z roku 2012). QQI však má povinnosť každoročne predložiť ministerstvu správu o činnosti ako aj finančnom vyhodnotení (agentúra je financovaná z väčšej časti vládou). Okrem toho QQI má za povinnosť v prípade problémových rozhodnutí odpovedať na interpelácie v parlamente. Taktiež v prípade nesúhlasu školy s výsledkom hodnotenia  zo strany QQI, môže sa odvolať na odvolaciu komisiu, ktorú menuje minister.  
V súčasnosti 60 % absolventov stredných škôl pokračuje v Írsku v štúdiu na VŠ. Výsledky záverečnej skúšky zo stredných škôl sú kľúčové pri prijímaní na VŠ a v závislosti od počtu bodov, sa prostredníctvom centrálneho prihlasovacieho systému ponúkajú študentom zoznamy VŠ, na ktorých môže študent študovať. 
   
Eamonn COLLINS – finančný manažér QQI
Predstavil mechanizmus finančného zabezpečenia QQI, ktorej ročný rozpočet je približne 11 mil. €. Táto suma je zložená :
•	zo štátneho rozpočtu 7,5 mil. €
•	certifikácie 2,8 mil. €
•	registrácie  0,4 mil. €
•	z EÚ za Europass 0,6 mil. €
•	financovanie sekretariátu 0,6 mil. 
•	poplatky škôl    
Poplatky, ktoré QQI vyžaduje za činnosti vykonávané v rámci svojej pôsobnosti, sú určené zákonom a ich výšku stanovuje ministerstvo školstva. Prehľad aktuálnych poplatkov je k dispozícii v prílohe tejto správy.  

Bryan MAGUIRE – manažér pre služby v oblasti kvalifikácie QQI
Informoval o súčasnom stave externého a interného hodnotenia VŠ v Írsku, ktoré majú síce autonómiu v samohodnotení, ale prax ukazuje, že je potrebné tento proces monitorovať aj zvonka. Cieľom je, aby VŠ nielen prevzali za svoje samohodnotenie väčšiu zodpovednosť, ale aj efektívne využívali finančné a personálne, zdroje, ktoré majú k dispozícii.
Diskusia ďalej sa týkala problematiky benchmarkingu, kritérií hodnotenia kvality na VŠ vrátane ESG, zapojenia profesijných organizácií do hodnotenia, spoločných programov na univerzitách, cirkevných školách, on-line kurzov na VŠ a pod.

Sarah INGLE – riaditeľka pre oblasť kvality Dublin City University (DCU)
Predstavila proces hodnotenia kvality z praxe zavedený na DCU, ktorý je v jej kompetencii a postupy, ktorými sa univerzita riadi v súlade  s novým zákonom z roku 2012. Na celú agendu zabezpečenia kvality na DCU je vyčlenený 1,5 úväzku. Univerzita má 22 pracovísk a približne 11.000 študentov. Hodnotenie sa uskutočňuje v 7-ročných cykloch formou vypracovania 30-stranovej sebahodnotiacej správy, ktorá nemá byť len faktografická, ale musí reflektovať aj stanovisko zo strany stakeholderov, študentov, externých expertov a pod. Následne dôjde k vytvoreniu tzv. peer review komisii zloženej z 3 externých a 2 interných členov z prostredia akademikov, finančného sektora, manažmentu DCU. Táto komisia uskutoční 2½-dňovú návštevu na mieste za účelom preverenia skutočností uvedených v správe, vyhotoví report s odporúčaniami a predloží ho vedeniu univerzity. Manažment DCU musí naň reagovať a to vypracovaním určitého akčného plánu v súlade s odporúčaniami. Správa aj akčný plán sú zverejnené na webovom sídle DCU, pričom o rok S. Ingle uskutoční kontrolu jeho plnenia. 
Vzťah s QQI je vnímaný zo strany vedenia DCU pozitívne, QQI pomáha konzultačne, expertízne, pri tvorbe smerníc a kritérií hodnotenia a pod. s cieľom povzbudiť univerzitu pri zvyšovaní kvality vzdelávania. Z oblastí, ktoré pri samohodnotení vychádzajú ako najslabšie patrí najmä komunikácia v rámci DCU a nízke finančné a personálne zdroje.     

Noemi JACKSON – Hibernia College – členka panelu QQI
Sinéad O´SULLIVAN- National College of Ireland – členka panelu QQI
Eamonn NOLAN – riaditeľ akademických programov Griffith College
Ann MANGAN - Institute of Physical Therapy and Applied Science
Rokovanie s predstaviteľmi štyroch VŠ v Dubline sa týkalo najmä ich praktických skúseností s hodnotením kvality na ich školách, otázok vzťahu ku QQI, zapojenia stakeholderov a študentov do tohto procesu. Ich vyjadrenia sa vo výraznej miere zhodovali, z čoho možno usudzovať, že zavedením systematického hodnotenia kvality v súlade so zákonom z roku 2012 vnímajú VŠ tento proces ako nevyhnutný, ktorý v konečnom dôsledku bude prínosom pre všetky zainteresované strany. Spoluprácu s QQI vnímajú ako veľmi užitočnú, ktorá nemá za cieľ iba striktne mentorovať, ale naopak formou poradenstva a odbornej pomoci prispieva ku skvalitneniu ich každodennej práce. Školy zapájajú do procesov QA študentov formou účasti v paneloch, programových komisiách a pravidelných hodnotiacich dotazníkov. Stakeholderi sú nielen členmi panelov v procese QA, ale aktívne sa zapájajú aj do každodennej činnosti VŠ napr. pri zostavovaní vzdelávacích programov, organizovaním odborných panelov a pod. V tomto prípade, však upozornili na nevyhnutnú obozretnosť zo strany VŠ pri možnom „lobbingu“ najmä zo strany veľkých lokálnych firiem.   

Zhrnutie:
Na základe uskutočnených stretnutí a rokovaní možno konštatovať, že v Írsku je v súčasnosti zavedený efektívne fungujúci systém zabezpečenia kvality vzdelávania, ktorý sa odlišuje od systému na Slovensku. Z nášho pohľadu je zaujímavé nielen vnímanie systému zabezpečenia kvality na úrovni národnej i jednotlivých škôl, centrálneho postavenia QQI v tomto systéme a jej vzťah k vládnym inštitúciám, ale aj existujúca nevyhnutná opora tohto systému v príslušných zákonoch. Pre AK SR navrhujeme zvážiť možnosť uplatnenia niektorých procesov a postupov vo vysokoškolskom  prostredí SR a to aj prostredníctvom bližšej spolupráce s odborníkmi z QQI (semináre, prednášky a pod.).        
 
5.Odporúčané závery a úlohy:

•	Informovať o výsledkoch ZPC členov AK na najbližšom 76.zasadnutí AK v Tatranských Zruboch (konaného 2. - 4.apríla 2014), člen AK M. Pol; 
•	Nadviazať bližšiu spoluprácu s QQI formou prednáškovej činnosti expertov QQI pre členov AK
•	Spolupracovať s QQI pri príprave „road map“ zameranej na opätovné získanie plnohodnotného členstva AK SR v ENQA					
6.Prehľad prinesenej dokumentácie
Materiály zo ZPC sú k dispozícii na Sekretariáte AK, resp. na internetovej stránke QQI www.qqi.ie.  
7. Osobitne vyhodnotený očakávaný prínos ZPC 
Účasť na predmetnej ZPC napomohla 
•	oboznámeniu sa s konkrétnymi skúsenosťami a praktikami v oblasti hodnotenia kvality VŠ vzdelávania írskom vysokoškolskom priestore 
•	vytváraniu kontaktov s odborníkmi QQI za účelom budúcej spolupráce 
•	získaniu užitočných informácií, ktoré budú využité v činnosti AK SR 

8.Spôsob zverejnenia výsledkov ZPC, prenos získaných informácií:

Správa zo ZPC bola zaslaná SMSEZaCŽV, ktorá ju zverejní na internetovej stránke MŠVVaŠ SR.
Súhlasím so zverejnením správy na internete.

Prílohy : podľa textu

V Bratislave 13.marca 2014 
Správu vypracovala:	Mária Slugeňová
Správu schválila:		Mária Holická

Rozdeľovník :		Sekretariát AK
SMSEZaCŽV